GiliGold/VAD_KnessetCorpus huggingface dataset:
אנה שניידר: בכולם כתוב לרבות.
אופירה אליאב: הרשימה היא לא סגורה, היא נותנת את הדוגמה של אותם פרטי מידע שמתייחסים לרכב, לנמל ולשימוש ברכב.
אנה שניידר: מה נוגע להשכלה למשל?
אלי גולדשמידט: או למשל נושא של בריאות, נושא של אלכוהוליזם, אם יכולים להוסיף את זה פה.
אנה שניידר: אני לא מבינה מה קשורה השכלה?
אלי גולדשמידט: אני רוצה לומר, שבסעיף 4 (3), אנחנו נותנים רשימה פתוחה לנושאים מאוד רלבנטיים לצנעת הפרט, יש פרטים של מין, גיל, ותק בנהיגה, ניסיון תביעות, עבירות תנועה והשכלה, אבל לפני כל הרשימה הזאת יש את המילה לרבות.
אלי גולדשמידט: זאת אומרת, זו אינה רשימה סגורה, יכולים להוסיף לדרוש מהמבוטח פרטים נוספים שלא מופיעים ברשימה הזאת כמו למשל מצבו הנפשי.
אלי גולדשמידט: לכן אני מבקש שסעיף (3) יוגדר כרשימה סגורה על מנת שיהיה לנגד עינינו בדיוק מה נכנסים לתוך צנעת הפרט ומה לא.
אלי גולדשמידט: שאת כותבת לרבות, את יכולה להכניס מחר נטיות שתייה, מצב נפשי וכדומה, אולי זה מאוד רלוונטי לנושא של נהיגה, אין לי ספק בזה, אבל אני רוצה שזה יהיה כתוב, אני רוצה שנבחן את זה על פי ולא לרבות.
אלי גולדשמידט: אני חושב שהמילה לרבות, שהיא לא מילה שהופכת את זה לרשימה סגורה אלא משאירה את זה פתוח, יכולים לנצל אותה.
סמדר אלחנני: אני מבקשת את תשומת לבם של חברי הוועדה כי כל האחרים שמעו אותי בנושא רבות.
סמדר אלחנני: אני מלווה את חוק ביטוח רכב חובה הרבה שנים, אתם מכירים את דעותיי, שדעתי אינה נוחה מהחוק מכיוון שאיננו נותן תמריץ חיובי לזהירים בנהיגה ותמריץ שלילי לרשלנות בנהיגה.
סמדר אלחנני: הניסיון שיש עכשיו הוא ניסיון זעיר בכיוון שיש לו איזה שהיא כוונה להגיע, שהפרמיה תשקף את הסיכון שתורם הנהג לתאונות דרכים.
סמדר אלחנני: הסיכון בתאונות דרכים הוא יותר גדול מכל טרור שיש במדינה ולדעתי צריך להילחם בזה לפחות כמו שנלחמים בטרור, אם לא יותר.
סמדר אלחנני: החוק החדש, שיש כוונה להעביר אותו, אומר, שחברות הביטוח לוקחות על עצמן את הסיכון, שבביטוח נהגים, בביטוח רכב חובה, כשהן לוקחות על עצמן את הסיכון הן צריכות לבדוק דברים שונים, זה מסתיים בכך שהפראיירים מסבסדים את הנהגים הלא זהירים.
סמדר אלחנני: זו פאשלה לא נורמלית שעד היום אין את המאגר הזה, לא משנה איזה ביטוח רכב עושים, אבל המאגר הזה לא קיים, אני חושבת שהמאגר הזה לא מספיק כי צריך קודם כל לזווג אינפורמציות ממאגרים קיימים, המשטרה, משרד התחבורה וביטוח חובה.
סמדר אלחנני: הסטטיסטיקה מוכיחה שנשים הן נהגות יותר זהירות.
אלי גולדשמידט: לגבי סעיף 4 (3), את בעד שיהיה לרבות?
סמדר אלחנני: המשתנה שיכול להיות, זה לא דבר סטטיסטי לא נכון, שאתה אומר, אדם משכיל – נהג זהיר יותר.
אלי גולדשמידט: זה לא מה שאני שואל, לא שאלתי אם פריט ההשכלה רלוונטי או לא, אני שואל, האם אנחנו צריכים לאשר את זה כרשימה שאיננה רשימה סגורה, או שאנחנו צריכים לדרוש, שכל הפרטים שנראים לך ולאחרים רלוונטיים יהיו רשומים כאן?
סמדר אלחנני: אני בעד המילה לרבות.
אופירה אליאב: מאוד חשוב להבין את התהליך.
אופירה אליאב: מאגר המידע מחיל איזה שהיא תוכנית סטטיסטית לאיסוף הנתונים.
אופירה אליאב: התוכנית הזאת נדונה יחד עם חברות הביטוח, חברות הביטוח דנות יחד עם המאגר - - -
אלי גולדשמידט: אבל אנחנו כנסת והנושא של פרטיותו של אדם מאוד משמעותית.
אלי גולדשמידט: במסגרת התקנות אתם משאירים סמכות בלעדית לחברות הביטוח, למפקח על הביטוח, להוסיף כל מיני אלמנטים שקשורים לפרטיותו של אדם ללא שלמישהו יש פיקוח על הפיקוח על הביטוח.
אלי גולדשמידט: אנחנו מעריכים אתכם אבל אנחנו צריכים להתקין את התקנות.
אלי גולדשמידט: אני חושב שזאת צריכה להיות רשימה סגורה.
אלי גולדשמידט: לכו עשו שיעורי בית, תרחיבו את הרשימה, תביאו אותה לפנינו, בסדר, אבל אני לא רוצה, שאנחנו נצא מפה עם תקנות, שהמשמעות שלהן, שמחר אפשר להיכנס לתוך נשמתו של אדם מבלי שהכנסת ידעה על זה מראש.
אלי גולדשמידט: זו דעתי, לדעתי זו גם דעת היועצת המשפטית, זו איננה דעתה של היועצת הכלכלית, היא חושבת שצריך להשאיר לכם את החופש הזה.
רחמים מלול: אני מבין, שהמילה לרבות בסעיפים (1) ו-(2) לא מפריעה לך.
אלי גולדשמידט: לא מפריעה לי כי אלה דברים טכניים.
רחמים מלול: אני מסכים אתך.
אנה שניידר: אפשר ללכת בדרך ביניים.
סמדר אלחנני: אם מישהו שותה לשוכרה, אני חושבת שחברות הביטוח צריכות לדעת על כך.
אלי גולדשמידט: אז שיהיה כתוב.
אנה שניידר: אפשר בדרך ביניים, שזאת תהיה כרגע רשימה סגורה ואם תרצו להוסיף, תביאו זאת לאישור ועדת הכספים.
אלי גולדשמידט: מקובל עליי.
אלי גולדשמידט: תרצו להוסיף פריט נוסף, תביאו זאת לאישור הוועדה.
ידין ענתבי: לגבי עניין הסודיות.
ידין ענתבי: כמו שהחוק מנוסח היום, סעיף 11 א', אי אפשר לאסוף מידע פרטי מהמבוטח, כלומר, הפרטים שאוספים ממנו ממילא לא עוברים הלאה.
אלי גולדשמידט: מי אמר לך, אתה לא קורא מה שקורה בהעברות מידע בשירות הציבורי?
אלי גולדשמידט: הרי כל אחד מאתנו חשוף לעיניים של כולם.
ידין ענתבי: אבל המידע הפרטי לא עובר מחברות הביטוח למאגר המידע.
אלי גולדשמידט: אז קל וחומר אם זה נמצא בחברות הביטוח.
ידין ענתבי: לגבי שתייה.
ידין ענתבי: שאלו מישהו, האם הוא נתפס אי פעם בעבירה של שתייה לשוכרה שבגללה נשלל רשיון הנהיגה שלו?
ידין ענתבי: אתה אומר, אולי זו צנעת הפרט.
אלי גולדשמידט: אני לא אמרתי, לדעתי נושא אלכוהוליזם מאוד רלוונטי, אם תכתוב כאן אלכוהוליזם, לדעתי זה מאוד רלוונטי לנושא של תאונות דרכים, אבל שאלות נטיותיו המיניות של אדם, כתוב לרבות.
ידין ענתבי: לא, אבל זה כבר כתוב בחוק.
אלי גולדשמידט: אני מציע, שהרשימה תהיה רשימה סגורה.
אלי גולדשמידט: תוספת של סעיפים לרשימה הזאת תחייב אישור של ועדת הכספים של הכנסת.
אלי גולדשמידט: תהיה ביקורת פרלמנטרית על הרחבת החיטוט בחייו הפרטיים של אדם וכל פעם יצטרכו לשכנע שזה מספיק חשוב בשביל להילחם בתאונות הדרכים.
אנה שניידר: אבל אם הם רוצים להוסיף עכשיו עוד דברים, אפשר להתיר להם.
אלי גולדשמידט: בבקשה, אתם רשאים.
סמדר אלחנני: אולי על ידי הודעה לוועדה?
אלי גולדשמידט: לא, אני רוצה שזה יעבור אישור הוועדה, אני צריך להגן גם על פרטיותם של בני אדם.
אלי גולדשמידט: אני רוצה להציע את ההצעה הבאה: ראשית, אתם מוחקים בסעיף 4 (3) את המילה לרבות.
אלי גולדשמידט: תוסיפו ניסוח בתיאום עם היועצת המשפטית שלנו, שאם תרצו להוסיף פרטים נוספים - לעניין פסקה (3) בלבד, אנחנו לא עושים את זה לגבי שתי הפסקאות האחרות – תבקשו את אישורה של ועדת הכספים.
אלי גולדשמידט: בכפוף לזה אנחנו מאשרים את התקנות, כאשר גם זה בכפוף לכך, התקנות תכנסנה לתוקף ותוצענה לפרסום רק לאחר אישור הכנסת בקריאה שנייה ושלישית את חוק ביטוח רכב מנועי , ביטוח בתנאי תחרות מבוקרת והסדרים לתקופת מעבר.
אלי גולדשמידט: אם יסתבר מסיבה זו או אחרת, שהחוק לא עבר ועדיין תרצו שאנחנו נאשר את התקנות האלה, תצטרכו לחזור אלינו פעם נוספת.
אלי גולדשמידט: אם החוק עובר, אין בעיה, הכל בסדר והתקנות נכנסות לתוקף.
אלי גולדשמידט: שלום לכולכם, אני פותח את ישיבת הוועדה.
אלי גולדשמידט: אנחנו נמצאים בלאקונה בסוגיית מימון בחירות, כאשר מדובר בבחירות מיוחדות.
אלי גולדשמידט: עמדנו על כך כבר אתמול, כאשר שוחחתי עם היועצת המשפטית של הוועדה, ושמחתי לשמוע היום את מבקר המדינה ברדיו אומר את הדברים.
אלי גולדשמידט: מחוקקי החוק לבחירה ישירה כנראה לא נתנו את דעתם לסוגיית המימון כאשר מדובר בבחירות מיוחדות.
אלי גולדשמידט: אנחנו נמצאים כרגע במצב שאין מימון כלל וכלל.
אלי גולדשמידט: לדעתי כל הכנסת צריכה להיות מעונינת בכך שיהיה מימון, אם אכן תתקיימה בחירות מיוחדות.
אלי גולדשמידט: אני לא נכנס לשאלה אם יהיה פיזור של הכנסת או לא, שזו שאלה פוליטית.
אלי גולדשמידט: הנושא של פיזור הכנסת לכאורה מייתר את הדיון, נכון לעכשיו, אבל גם אז צריך לתקן את זה.
אלי גולדשמידט: אנחנו לא יודעים כרגע אם אנחנו בסיטואציה של פיזור כנסת או שאנחנו בסיטואציה של בחירות מיוחדות, וישנה סבירות גבוהה שנהיה בסיטואציה של בחירות מיוחדות, אנחנו צריכים לתת את דעתנו לסוגיית המימון.
אלי גולדשמידט: אני מציע לכולנו לאפשר לחוקק מימון לבחירות מיוחדות.
אלי גולדשמידט: אני רוצה להזהיר כל אחד מאתנו ממצב שבו הבחירות תיערכנה ללא מימון של מדינת ישראל.
אלי גולדשמידט: הבחירות תהיינה, וכסף יוצע, ואז תהיינה שאלות לא פשוטות לגבי מימון באמצעים אחרים, שלא באמצעות המדינה, למרות שיש חוקים שמסדירים רק את הנושא הזה.
אלי גולדשמידט: זה מאד בעייתי כאשר אין מימון של המדינה.
אלי גולדשמידט: אין גם שום הצדקה שבבחירות רגילות לכנסת ולראשות הממשלה יהיה מימון ובבחירות מיוחדות לא יהיה מימון, כאשר בחירות מיוחדות זה נושא קונסטיטוציוני שקיים, ובמסגרתו ישנה התמודדות בבחירות שיש בה את כל האלמנטים של התמודדות בבחירות.
אלי גולדשמידט: לא מדובר בגחמה של שני אישים, אלא זה מצב שבו שני גושים מתמודדים זה עם זה על תפיסת עולמם ועל דרכם.
אלי גולדשמידט: עמדתי היא שאם הכנסת אפשרה מימון בחקיקה במקרה של בחירות רגילות היא תאפשר את זה גם במקרה של בחירות מיוחדות.
אבשלום וילן: המדינה לא תציע הצעת חוק בעניין?
אלי גולדשמידט: המדינה לא עשתה דבר בעניין הזה, גם לא המפלגות והמחוקקים שהיו פה בעבר, ולא אלה שנמצאים בהווה.
אלי גולדשמידט: אנחנו נדרשים לכך היום לראשונה כי הגענו למצב הנוכחי.
משה גפני: יש מחוקקים שלא רוצים את כל החוק הזה.
אלי גולדשמידט: אבל זה לא רלבנטי כרגע, כל עוד החוק קיים.
אלי גולדשמידט: אני, בכל אופן, מציע את הפרוצדורה שיש לנו, ואני רוצה לקבל את האישור המשפטי מהיועצים המשפטיים שלנו – מצבי ענבר ומאנה שניידר – לכך שוועדת הכספים יכולה לחוקק באופן ישיר חוק מהסוג הזה.
בנימין אלון: ועדות יכולות לחוקק חוק כזה?
אלי גולדשמידט: יש הסדר על פי תקנון הכנסת, על פי כוכבית מסוימת, שבו ניתן לוועדות לחוקק ישירות, בנושאים מסוימים.
אלי גולדשמידט: אין ספק שבעניין הזה, הדרך הנכונה היא לחוקק באמצעות ועדת הכספים, כך שהעניין יבוא למליאת הכנסת בקריאה ראשונה.
אלי גולדשמידט: אני, בכל אופן, רוצה להבין קודם אם אנחנו רשאים לעשת את זה.
אלי גולדשמידט: נאמר שם בכוכבית שבכל מה שקשור לחוקי הבחירות לכנסת וחוקי יסוד, אנחנו רשאים לתקן.
אלי גולדשמידט: לדעתי אפשר לפרש את הנושא של מימון בחירות מיוחדות כנכנס למסגרת הזו.
אלי גולדשמידט: ברור שאנחנו נצטרך לחוקק את זה בהסכמה, ומהר.
אלי גולדשמידט: אני קודם כל רוצה לברר האם אנחנו נמצאים על קרקע משפטית נכונה בנושא של טיפול בעניין באמצעות ועדת הכספים.
אלי גולדשמידט: אם לא כן, נצטרך ללכת במסלול של חקיקה פרטית, שהיא מאד בעייתי.
יוסף יצחק פריצקי: אני רוצה לשאול עוד כמה דברים – אלף, האם יש הסדר לעניין זמן תעמולת בחירות לראשות הממשלה - -
אלי גולדשמידט: 120 דקות לכל מועמד.
אנה שניידר: בחוק הבחירות, דרכי תעמולה, יש הסדר.
אנה שניידר: בסעיף 15 (ב) כתוב: "בבחירות חוזרות לראש הממשלה יינתנו לכל מועמד 90 דקות.
אנה שניידר: בבחירות מיוחדות לראש ממשלה יינתנו לכל מועמד 120 דקות".
אבשלום וילן: זה יוצר מצב שלכל אחד כדאי להתמודד.
אלי גולדשמידט: אם נחוקק מימון אני אציע שהמועמד יציג ערבות בנקאית ורק מינימום של מצביעים יאפשר לו שלא יחלטו את הערבות.
מיכאל איתן: הרעיון השלי הוא להצמיד להצעת החוק הזו את כל ההסדר המימוני, ולדעתי אפשר לעשות זאת במשפט אחד.
אלי גולדשמידט: אני לא נכנס היום לדיון מהותי.
מיכאל איתן: יש לי נוסחה מסוימת.
מיכאל איתן: אפשר להגיע להסכמה פוליטית ולצרף אותה לחוק הזה לפני קריאה ראשונה, להביא לקריאה ראשונה ובשבוע הבא לגמור את החקיקה .
מוטי בס: דווקא בגלל שאכן מדובר פה בצורך לחוקק מיידית, צריך להיזהר לא לעשות חקיקה שתהיה בה רק שורה אחת שתקבע מימון לבחירות מיוחדות.
מוטי בס: צריך לחוקק מערכת שלמה של הסדרה.
מיכאל איתן: עם כל הכבוד אני אומר מה המשפט שאני מציע, ואתה תיווכח שלא מדובר רק במקרה אחד, אלא משפט שכולל הסדר קבוע וטוב.
מוטי בס: החוק, במתכונת הנוכחת שלו, לא רק שלא מסדיר מימון לבחירות מיוחדות, הוא גם לא מסדיר את מערכות הבקרה על מערכות החשבונות של המפלגות בבחירות כאלה.
אלי גולדשמידט: אני אשמח אם תביאו לנו איזושהי הצעה.
אלי גולדשמידט: מייד נחזור לעניין של עקרונות הפיקוח, אני בהחלט חושב שצריך להיות משהו שלם שכולל פיקוח.
אלי גולדשמידט: הבעיה היא שאנחנו בלחץ נוראי של זמן.
בנימין אלון: יש לי ניסיון עם חוקים כאלה בוועדת חוקה.
בנימין אלון: השאלה היא אם אי אפשר להקים ועדה משותפת לוועדת החוקה וועדת הכספים, כדי שזה לא יהיה רק למקרה הזה.
אלי גולדשמידט: הטיפול בחוק מימון מפלגות שייך לוועדת הכספים.
יעקב ליצמן: אתה אמרת שאפשר בעקבות אותה כוכבית לחוקק חוק לעניין בחירות.
יעקב ליצמן: האם אתה אומר שבעקבות הכוכבית הזו אפשר לחוקק גם את חוק נתניהו?
אלי גולדשמידט: התשובה היא כן.
אלי גולדשמידט: לא שלא צריך חוק, לא צריך לכך הצעת חוק פרטית.
אלי גולדשמידט: ועדה מוועדות הכנסת יכולה לחוקק, אם אכן הפרשנות שלי נכונה.
אלי גולדשמידט: בכוכבית מדובר על כך שבכל מה שנוגע לחוקי יסוד יכולה ועדה מוועדות הכנסת לחוקק.
אלי גולדשמידט: לכן, כך גם לגבי חוק שמתקן את חוק יסוד: הממשלה.
אבשלום וילן: מה שמפריע לי הוא שאנחנו עלולים ליצור פרצה, ונפתח פתח לכל מיני אנשים, גם אנשי עסקים, לעשות עלינו מניפולציות, שבטוח שלא התכוונו לכך.
אבשלום וילן: השאלה האם ניתן לטחון לתוך המערכת הפוליטית בתהליך מהיר יחסית, מערכת כזו, שתהיה קונסיסטנטית לכוונת המחוקק, ושלא נפתח פרצות לכל מיני אנשים.
יוסף יצחק פריצקי: אתן דוגמה.
יוסף יצחק פריצקי: ברור לי, למשל, שוועדת הכספים לא צריכה לתת מימון למי שאינו כשיר להיות מועמד לראשות הממשלה, קרי – שאין לו 20 חתימות של חברי כנסת.
מיכאל איתן: בתור אדם שחוקק את החוקים של המימון ומכיר את הסוגייה, אם כי הצלחתי לשכוח כבר חלקים ממנה – אני מציע לכם לא להיכנס לפרטים כי נטבע בהם.
מיכאל איתן: הרעיון שלי הוא להחיל את כל ההסדרים הקיימים, ולשנות רק את מה שחייבים לשנות, בגלל הלאקונה בחוק.
מיכאל איתן: לא נתחיל עכשיו, בכמה ימים שנותרו לנו, להתחיל לבנות הסדרי פיקוח חדשים, הסדרי רישום חדשים, הסדרי הגבלות חדשים וכן הלאה.
מיכאל איתן: מה שנסכם בינינו לתת, יחולו עליו כל הכללים הקיימים.
מיכאל איתן: לא נתחיל עכשיו לבנות מסגרות חדשות.
מיכאל איתן: נסכם בינינו כמה כסף צריך לתת לבחירות המיוחדות.
צבי ענבר: ראשית, אני מבקש להוסיף שכבר היום, בחוק מימון מפלגות, יש הכרה בכך שבמרוץ לראשות ממשלה נותנים מימון.
צבי ענבר: בסיבוב השני יש במפורש : "מימון בחירות חוזרות".
צבי ענבר: 8 יחידות.
צבי ענבר: כעת, לעניין השאלה שהופנתה – ברור הדבר, וכך נהגו עד עכשיו – שוועדת הכספים היא המוסמכת להציע תיקונים לחוק מימון מפלגות.
צבי ענבר: כך נעשה עד עתה, ועל בסיס זה, כאשר שמעתי שמתקיים היום דיון בהצעות לתיקונים לחוק מימון מפלגות, מבלי שעלה עדיין הנושא של מימון בחירות חוזרות, נתתי הצעות לתיקונים מטעמי, שביקשתי להוסיף לדיון.
צבי ענבר: הם נמצאים בנספח שלפניכם.
אנה שניידר: לעניין של מימון בחירות מיוחדות – בדו"ח הוועדה הציבורית לבחינת מימון פעילות פוליטית, בראשותו של השופט דב לוין, ישנה פיסקה, פסיקה 10, שאומרת שבעצם אין הסדר של מימון בחירות מיוחדות.
אנה שניידר: הם אומרים שיש לתקן זאת, ויש להכין - -
מיכאל איתן: זו ועדה פוליטית שהקים יוסי ביילין, עם כל הכבוד.
אלי גולדשמידט: אני מציע שלא תקרא לוועדה בראשות שופט עליון לשעבר – ועדה פוליטית.
מיכאל איתן: זו ועדה פוליטית שהקימו אותה על מנת להכשיר דברים מסוימים.
אנה שניידר: הוועדה היא בראשות דב לוין, והיו חברים בה עורך הדין יצחק ברמן, פרופ' גלנור וד"ר מנחם הופנונג ופרופ' יעל ישי.
מיכאל איתן: הקים אותה יוסי ביילין, ולא מתפקידה - -
אלי גולדשמידט: אני מבקש שלא תפריע ליועצת המשפטית.
אנה שניידר: אני מסבה את תשומת לבכם שהוועדה ממליצה לתקן את החוק ולהעמיד לרשות המתמודדים לראשות הממשלה, בתנאים מסוימים, יחידות מימון.
אלי גולדשמידט: אם כך, אני מכריז בזאת, על דעת חכמי המשפט, שאנחנו רשאים לחוקק חוק להסדרת המימון, ואם יש צורך – גם דרכי הפיקוח, למצב של בחירות מיוחדות.
אלי גולדשמידט: אני מתכוון לבוא בדברים עם ראשי הסיעות בוועדה, על מנת להגיע להסכמה כדי להביא את הדברים בצורה המהירה ביותר, כמובן שתוך הסתייעות באנשי משרד מבקר המדינה, והיועץ המשפטי של משרד מבקר המדינה, משרד המשפטים והייעוץ המשפטי בכנסת.
אלי גולדשמידט: אנחנו נעשה את הדברים יחד, בסיוע היועצת הכלכלית שלנו, בכל הנוגע לצד של החישובים.
אלי גולדשמידט: אני מקווה שנצליח, עד תחילת השבוע הבא, לגבש הצעת חוק לקריאה ראשונה.
מאיר פרוש: תבקש הסכמה מהוועדה, אם צריך, אך אני מציע שתדבר עם ראשי הסיעות ותברר אם יש גם בחירות כלליות.
אלי גולדשמידט: לגבי בחירות כלליות אין בעיה.
אלי גולדשמידט: המימון לבחירות כלליות הוא בכפוף להצעת החוק.
אלי גולדשמידט: בעיקרון אין בעיה עם בחירות כלליות.
אבשלום וילן: אבל במה שהקריאה עורכת הדין אנה שניידר נאמר שהוועדה המליצה ליצור מימון מיוחד להתמודדות על ראשות ממשלה.
אבשלום וילן: אם הולכים לבחירות כלליות תוך 90 יום או 120 יום, יש פרופ' לחקירות עמותות – פעם מימין ופעם משמאל.
אבשלום וילן: אנחנו צריכים להגיע לפתרון איך מממנים.
אבשלום וילן: יש פה בעיה מאד קשה של זמנים.
אבשלום וילן: צריך לעשות פתרון מוסדר להתמודדות לראשות ממשלה.
מיכאל איתן: אין ויכוח על זה.
אלי גולדשמידט: אנחנו נשב בצורה לא פורמלית בינינו, היום או מחר, וננסה לגבש הסכמות.
אלי גולדשמידט: אני מניח שכל אחד מאתנו צריך גם להתייעץ עם אנשיו.
אלי גולדשמידט: חוק מימון מפלגות (תיקון מס' 20) (מ' איתן) חוק מימון מפלגות (תיקון- הוצאות בחירות) (מ.
אלי גולדשמידט: גפני)
אלי גולדשמידט: אם חברי הכנסת משה גפני ומיכאל איתן מוכנים לדחות את הדיון בהצעת החוק שלהם כרגע, שעומד כרגע על סדר היום – אין בעיה.
מיכאל איתן: ההצעה של חבר הכנסת משה גפני ושלי מתייחסת למצב של בחירות ושל סיעות שמתמודדות.
מיכאל איתן: אם יהיה מצב של בחירות שהן רק לראשות הממשלה, זה לא רלבנטי היום.
מיכאל איתן: לעומת זאת בדבר הרלבנטי אנחנו לא דנים.
מיכאל איתן: אני מציע שבמקום שנדבר כרגע על הסיעות, איחוד סיעות וכן הלאה, שהם דברים חשובים אך לא בוערים, ונוגעים להשפעה של יחידת מימון אחת לכל היותר – אני מציע שנשמע מה הבעיות המרכזיות, ומה הלאקונה בחוק, מבחינת מבקר המדינה, אם יש התמודדות לראשות הממשלה בבחירות מיוחדות.
מיכאל איתן: יש שאלות רבות, למשל – האם סיעות שלא מציגות מועמד, תקבלנה מימון או לא.
מיכאל איתן: הם יגידו לך מה הבעיות.
מיכאל איתן: לדוגמה – איך מנהלים את החשבונות.
מיכאל איתן: אלה הם דברים שאנחנו צריכים להיות מוכנים אתם.
מיכאל איתן: אין מישהו אחר, חוץ מאתנו, שבכלל שם את דעתו על כך.
מיכאל איתן: בואו נדבר על כך.
משה גפני: כל העניין הזה, של חוק הבחירות לראשות הממשלה, הורתו בחטא, לידתו בחטא, כולו בחטא.
משה גפני: כל יום אנחנו נתקלים בסעיף בעייתי אחר.
משה גפני: הכל נעשה אז במגמה לעצור את החרדים, והתוצאה היא ברורה.
משה גפני: בכל פעם שפועלים בכיוון הזה, התוצאות ברורות.
משה גפני: פשוט לא יאומן שהמחוקק קיבל כזה חוק.
משה גפני: אני מסכים לקבל את ההצעה הזו, כי הצעת החוק שלי מדברת על אושיות המשטר האמיתי של מדינת ישראל, שהוא משטר פרלמנטרי של מפלגות.
אלי גולדשמידט: אני גם מוכן להתחייב שאם אכן יסתבר בכנסת שיש פיזור, מייד אני אביא את החוקים לדיון.
אלי גולדשמידט: יש לנו כרגע שתי אופציות: או שתהיינה בחירות מיוחדות, או שתהיינה בחירות רגילות לכנסת, בחירות כלליות.
אלי גולדשמידט: אם תהיינה בחירות כלליות לכנסת, מייד נביא את שתי הצעות החוק האלה לדיון, ונשתדל לזרז את הדיון.
אלי גולדשמידט: אם לא- אנחנו לא נזקקים לזה מבחינת הדחיפות, כרגע.
משה גפני: אני מקבל את ההצעה הזו שיש התחייבות של יושב ראש הוועדה שאנחנו נשלים את החקיקה.
משה גפני: אני מניח שיקבלו את הצעות החוק, כיוון שאין עלות כספית בהן.
משה גפני: אני רוצה לדעת, אדוני יושב ראש הוועדה: אמרת שיש כוכבית, ושוועדה יכולה לתקן חוקי יסוד.
משה גפני: אני שואל האם באמת אפשר לתקן, זה משנה עכשיו את כל התמונה.
אלי גולדשמידט: אמרו את זה כאן היועצים המשפטיים.
אלי גולדשמידט: בנושא של קביעה אם אזרח שאיננו חבר כנסת יכול להתמודד על ראשות הממשלה איננה שאלה שנדונה בוועדת הכספים אלא בוועדת החוקה, מטבע הדברים.
אלי גולדשמידט: עם זאת, מותר לוועדת החוקה ליזום חקיקה בעניין הזה, ולא לעשות זאת דרך הצעות חוק פרטיות.
אלי גולדשמידט: זו התשובה שניתנה לנו על ידי היועצים המשפטיים.
משה גפני: אבל זה תיקון בחוק יסוד.
אלי גולדשמידט: כן, חייבים לתקן בחוק יסוד, כי חוק היסוד קובע שבבחירות מיוחדות יכול להתמודד רק חבר כנסת.
אלי גולדשמידט: מותר לוועדה ביוזמתה להציע את זה.
אלי גולדשמידט: לפי הצעת היועצים המשפטיים, נמשיך בדיון הפורמלי.
אלי גולדשמידט: נקיים דיון בשני פרמטרים: פרמטר אחד הוא דרך המימון.
אלי גולדשמידט: יש שאלה אם המימון צריך להיות לסיעות או למועמדים.
אלי גולדשמידט: יש שאלה, אם המימון הוא למועמדים – לפי מה זה ניתן, האם לפי גודל הסיעות שתומכות, או שצריך להיות מימון אחיד לכל המועמדים, וכן הלאה.
אלי גולדשמידט: זו שאלה עקרונית אחת שצריך לדון בה.
אלי גולדשמידט: שאלה שניה צריכה להיות לפי מה שאמר קודם עורך הדין מוטי בס, דהיינו לגבי דרכי הפיקוח.
אלי גולדשמידט: שאלה שלישית שהייתי מציע להעלות כאן – הנושא של הגבלות על מנת שלא יהיו מועמדי סרק, שלא יהיה מצב שאוצר המדינה ישתתף במימון של מועמדי סרק.
אלי גולדשמידט: זאת מבלי לפגוע בעיקרון הדמוקרטי.
אלי גולדשמידט: צריך למצוא את האיזון המתאים.
אלי גולדשמידט: אני מציע שהנושא של סכומים והיקפים לא יידון בשלב הזה.
אלי גולדשמידט: אני גם לא חושב שיש כאן למישהו מנדט מטעם המפלגות לדון בזה.
אלי גולדשמידט: צריך לשאול את דעת המפלגות, לברר מה גדר ההוצאה החזויה, וכן הלאה.
איטה וצלר: זו לא רק הוצאה, זו גם הכנסה.
איטה וצלר: יש כאן גם עניין של תרומות.
אלי גולדשמידט: העניין של תרומות הוא גם עניינה של ועדת הכספים?
אלי גולדשמידט: אני מציע שנשמע את הצעתם של אנשי משרד מבקר המדינה, לאחר מכן את ההצעה של אנה שניידר ואחרי כן נקיים דיון.
מוטי בס: דבר ראשון אני רוצה להבהיר שאנחנו לא נאמר כלום לגבי התוכן של ההסדרים.
מוטי בס: מבקר המדינה לא אמור לקבוע מה גובה המימון הראוי ומה גובה התרומה המותרת הראויה.
מוטי בס: מה שאני יכול כרגע הוא להצביע על רשימת נושאים שלדעתנו טעונים הסדרה מיוחדת לבחירות מיוחדות.
מוטי בס: בראש ובראשונה, כמובן – הסדרת מימון.
מוטי בס: צריך לקבוע הסדר לא רק למימון למתמודדים אלא גם האם יוענק מימון למפלגות שלא מציגות מועמד אך רוצות להשתתף בתעמולת הבחירות.
מוטי בס: זו שאלה.
מוטי בס: אין למבקר המדינה עמדה בשאלה הזו, אך היא טעונה הסדרה.
אלי גולדשמידט: אני רוצה שתתייחס גם למה קורה במקביל בבחירות לראשות הממשלה בסיבוב שני – מה ההסדר.
מוטי בס: שם זה רק לשני המועמדים ששרדו את הסיבוב הראשון.
איטה וצלר: לסיעות שלהם.
אלי גולדשמידט: כן, לסיעות של המועמדים ששרדו את הסיבוב הראשון.
מוטי בס: החוק, במתכונתו הנוכחית, קובע מגבלה – איסור מוחלט על תרומות מתאגידים, איסור מוחלט על תרומות ממי שאינם בעלי זכות בחירה.
מוטי בס: זה לא טעון שינוי.
אלי גולדשמידט: זה אומר שמה שכתוב בחוק חל גם על מועמדים לראשות ממשלה, ואין צורך לעשות שינוי.
מוטי בס: נכון.
מוטי בס: החוק גם קובע גובה מותר של תרומה מיחיד בשנה רגילה,לעומת כפל אותו סכום בשנת בחירות.
אלי גולדשמידט: גם לגבי מועמד.
איטה וצלר: הדוגמה היא לסיעה ולשנה.
מיכאל איתן: העיקרון של החוק אומר שאין הבדל בין מועמד לרשימה, הכל בחשבונות ב- bulk אחד.
מיכאל איתן: זאת אומרת שהיום, מה שחל על רשימה, חל גם על מועמד, ולהפך.
מיכאל איתן: לגבי בחירות מיוחדות אין קביעה בחוק, וזה אומר שצריך להתאים.
מוטי בס: יש לנו צורך להסדיר את גובה התרומה שתהיה מותרת – האם נראה את זה כשנת בחירות, כשנה רגילה וכן הלאה.
מוטי בס: כמו כן צריך לקבוע את תקרת ההוצאות המותרת לקמפיין, גם לסיעה או לרשימה שמציגה מועמד.
מיכאל איתן: לא כולם בקיאים במושגים כפי שאתה מציג כאן.
מיכאל איתן: יש שני מושגים: גובה המימון ותקרת ההוצאה המוכרת.
מיכאל איתן: המושגים אינם חופפים.
מיכאל איתן: התקרה המותרת גבוהה בהרבה מגובה המימון.
מיכאל איתן: לגבי בחירות מיוחדות האבחנה הזו לא קיימת, וזו הנקודה.
מוטי בס: גם פה – צריך לקבוע מה מחליטים, האם תיקבע תקרה מיוחדת רק לסיעות שמציגות מועמד, או גם לסיעות שלא מציגות מועמד אך באופן טבעי – משתתפות בקמפיין.
מוטי בס: צריך לקבוע הוראות שיינתנו לנהל את החשבונות בנפרד ממערכת החשבונות המשותפת, כמו שיש היום לגבי בחירות, אך הבחירות המיוחדות לא מוסדרות בעניין הזה.
מוטי בס: צריך לקבוע מועדים.
מיכאל איתן: גם כאן – אתה צריך לתת הסבר.
מוטי בס: נדמה לי שחברי הכנסת כולם מבינים על מה מדובר.
מיכאל איתן: חברי הכנסת בדרך כלל לא מתעסקים בניהול החשבונות, ולכן פחות בקיאים.
מיכאל איתן: כשמדברים כאן על חשבונות, מדובר על חשבונות שוטפים – בזה זה כן ייכלל.
מוטי בס: זה טעון הסדרה, אדוני.
מיכאל איתן: אם אתה קובע שעל הבחירות המיוחדות חלים כל הכללים, בתוספות מסוימות – מטבע הדברים, מאחר ומועמד הוא גם חלק ממפלגה, אז אתה מחיל את כללי הפעילות של המפלגה גם על הקמפיין הזה, ואז זה יופיע בפעילות השוטפת של המפלגה.
מוטי בס: מה שאתה מציג פה הוא ברירת המחדל.
מוטי בס: בהנחה שלא תחוקקו, יכול להיות באמת שברירת המחדל תהיה שייראו את כל הקמפיין הזה כחלק מהמערכת השוטפת.
מוטי בס: לדעתי זה קרוב לאבסורד, אבל יכול להיות שאם לא תחוקקו – זה מה שיקרה.
מוטי בס: בכל מקרה, ההצעה שלי היא כן לחוקק.
מוטי בס: אני חושב שחשוב לחוקק.
מוטי בס: אם מחוקקים, צריך לראות את זה דווקא כמערכת השוטפת, או שצריך לקבוע מערכת מיוחדת בעניין הזה.
אבשלום וילן: זה גם מה שחבר הכנסת מיכאל איתן רומז לנו – שאם נתחיל מערכת בחירות, וכן הלאה, נעבוד באותה מערכת.
אבשלום וילן: לכן הוא מסביר לנו בכל קטע שאם לא נעשה את זה – אנחנו נכנסים לתוך סבך של בעיות.
מוטי בס: צריך לקבוע מועדים של מועדי הגשת החשבונות למבקר המדינה.
מוטי בס: צריך לקבוע מועד מיוחד לקמפיין הזה.
מוטי בס: זה לא קבוע בחוק היום, אין ברירת מחדל לעניין הזה.
מוטי בס: צריך לקבוע מועד דיווח שבו מבקר המדינה יצטרך לדווח.
מוטי בס: בחוק במתכונתו הנוכחית יש "שנה קצרה" ו "שנה ארוכה".
מוטי בס: שנה שמתקיימות בה בחירות – מה- 1 בינואר של אותה שנה עד תום החודש שבו מתפרסמות התוצאות זה נחשב שנה.
מוטי בס: השנה הבאה מתחילה מאותו חודש ונגמרת בסוף השנה הבאה.
מוטי בס: צריך לקבוע מה קורה בעניינינו כשיש בחירות מיוחדות.
מוטי בס: דבר נוסף הוא דבר שאפשר לראות אותו טכני – אנחנו אמורים לקבל במרץ את מערכות החשבונות השוטפים של המפלגות לשנת 99, ולהגיש ביולי דו"ח.
מוטי בס: נדמה לי שאם תהיינה בחירות בפברואר או מרץ יהיה מאד לא הגיוני שלא לאחד את שני אלה לדו"ח אחד, כמו שאנחנו עושים כשיש בחירות.
אלי גולדשמידט: ושיגישו את זה גם, באותה תקופה, או שתיתן להם ארכה.
מוטי בס: כשיש בחירות אנחנו עושים את זה ביחד.
אלי גולדשמידט: שיהיה ביחד, אבל אולי שיהיה קצת יותר מאוחר, כי אחרי כן באים לכאן, הסיעות מבקשות ואתם מבקשים - -
איטה וצלר: אבל אנחנו חייבים לראות את שתי המערכות ביחד - -
אלי גולדשמידט: ברור, אתם צריכים לאחד את זה.
אלי גולדשמידט: אני אומר שאפשר לדחות, אולי בחודש, כי יש פה כמות גדולה יותר של עבודה.
מוטי בס: זו הרשימה שהתחלנו לחשוב עליה אתמול.
מוטי בס: אני רוצה לרשום הערת אזהרה שייתכן ותהיינה עוד הערות, כאשר נקרא את החוק ביסודיות.
מוטי בס: שוב – אנחנו לא קובעים את תוכן ההסדרים, אבל נשמח לתת סיוע בכל מה שיידרש.
אלי גולדשמידט: אני הצעתי בשיחה המקדימה עם אנה שניידר ליצור איזושהי מערכת שמגבילה את היכולת של מועמדי קש להתמודד.
אלי גולדשמידט: אני חושב שאנחנו צריכים לקבוע לעצמנו שני פרמטרים או שלושה: אלף, שמי שלא יעמוד בסף שאנחנו נקבע אותו, יצטרך להשיב לאוצר המדינה את סכום הכסף שניתן לו כמימון.
אלי גולדשמידט: על העניין הזה יהיה גם צורך לתת ערבות בנקאית.
אלי גולדשמידט: אם אנחנו מסכימים לעיקרון הזה, השאלה שנשאלת היא, כמובן, מה צריך להיות הסף שעובר בין מועמדות קש למועמדות רצינית.
אלי גולדשמידט: אני רוצה לומר כאן בצורה גלויה שאני לא רוצה שזה יתפרש כאילו מישהו מאתנו מנסה לחסום מועמד ערבי.
אלי גולדשמידט: בהחלט מדובר על אפשרות של הצגת מועמד ערבי.
אלי גולדשמידט: אני לא רוצה שיתפרש כאילו אנחנו בוועדה מנסים לחסום מועמד ערבי.
אלי גולדשמידט: לפני הכל – אני רוצה לשמוע את דעת היועצים המשפטיים בעניין הזה.
צבי ענבר: העיקרון של מתן ערבות כבר קיים היום בחוק.
צבי ענבר: יש כאן בהחלט שאלה ערכית.
בנימין אלון: השאלה פה היא מה קודם למה – איזו ערבות כשרה?
בנימין אלון: אם יהיה איזה מיליונר שייתן ערבות למועמד?